











Maica Domnului i se arată Sfântului Athanasie 
(5 iulie) 

În anul 963, s-a produs o foamete mare în tot Imperiul. Sfântul Munte era ame- 
nințat și el, de vreme ce alimentele se terminaseră. Pe atunci Athanasie tocmai 
începuse lucrările de zidire a Lavrei. Întrucât materialele de construcţie şi 
alimentele erau pe terminate, cuviosul s-a deplasat în Karyes, pentru a se sfătui cu 
protos-ul şi cu ceilalți bătrâni, în legătură cu ce era de făcut. Pe când se îndrepta 
deci spre Kary&s, după ce parcursese deja o distanță destul de mare, întâlneşte o 
femeie extrem de frumoasă şi cuviincioasă. La vederea ei, cuviosul s-a tulburat. 


Îndată femeia l-a întrebat: «De unde vii, Athanasie, şi încotro te duci?». 


Mirat, cuviosul i-a răspuns: «Cine ești tu de-mi vorbeşti şi de unde știi cum mă 
cheamă?». 


«Eu sunt Maica Domnului şi protectoarea ta», i-a zis aceea, după care a continuat: 
«Spune-mi de ce ai părăsit Lavra şi încotro te îndrepți?». 


La care cuviosul i-a răspuns: «Dacă nu voi vedea un semn, nu voi crede că tu ești 
Maica lui Dumnezeu, cea plină de har». 


«AI dreptate, Athanasie, ca să crezi, iată, loveşte cu toiagul tău această piatră în 
formă de cruce, invocând numele Preasfintei Treimi şi vei vedea că va izvori 
îndată apă pură din belşug». 


Lovind, deci, cuviosul piatra cu toiagul, îndată a izvorât din ea apă. De atunci, 
locul acela se numeşte «izvorul aghiasmei», unde s-a şi construit o biserică cu 
hramul Izvorul Tămăduirii. 


Văzând aceasta, cuviosul a căzut la picioarele Fecioarei, cerându-i iertare. Atunci 
Maica Domnului i-a promis că va avea grijă să ajute mănăstirea cu mâncare şi cele 
de trebuinţă, îndemnându-l în acelaşi timp să se întoarcă la Lavră. Apoi s-a făcut 
nevăzută. 


Întorcându-se la Lavră, Athanasie a văzut-o din nou pe Maica Domnului în curtea 
mănăstirii. Acesta l-a dus imediat în hambar, care era plin de alimente. Arătându-i 
acea binecuvântare dumnezeiască, Maica Domnului i-a zis: «Copilul meu Atha- 
nasie, vreau ca de acum înainte să nu mai numeşti tu sau vreun alt succesor de-al 
tău iconom pentru această mănăstire, pentru că eu voi fi iconoma Lavrei până la 
sfârşitul veacurilor». Şi îndată s-a făcut din nou nevăzută. 




















După acest eveniment, Athanasie a continuat lucrările de construcție a Lavrel. 
Alimentele din hambar au fost de ajuns până la terminarea lucrărilor. 

In locul în care i s-a arătat Maica Domnului s-a construit mai apoi iconostasul Pa- 
naghia Oikonomissa, care se păstrează până în zilele noastre şi în faţa căruia arde 
neîncetat o candelă. 

















